एक स्वतंत्र आयोग की ओर से जारी की गई इस रिपोर्ट के मुताबिक़ कैथोलिक अधिकारी स्कूलों, संस्थानों और अनाथालयों में बच्चों के साथ हो रहे दुर्व्यवहार को रोकने में असफल रहे.ये रिपोर्ट एक सर्वे पर आधारित है जिसमें 34,000 से ज़्यादा लोगों को शामिल किया गया. इस रिपोर्ट के मुताबिक़ कैथोलिक संस्थानों में हर पांच में से एक बच्चा दुर्व्यवहार का शिकार हुआ.नीदरलैंड्स के पूर्वी इलाक़े में एक स्कूल में यौन शोषण के मामले के तूल पकड़ने के बाद यह रिपोर्ट सामने आई है.इस आयोग ने साल 2010 के अगस्त महीने में जांच शुरु की और अलग-अलग कैथोलिक संस्थानों में सामने आए ऐसे 1800 मामलों का अध्ययन किया. इन मामलों में 800 से ज़्यादा अपराधकर्ताओं के नाम सामने आए जिनमें से केवल 100 ही अब जीवित हैं.बीबीसी संवाददाता एना होलिगन के मुताबिक़ इस अध्ययन का मक़सद इस नतीजे तक पहुंचना है कि यौन शोषण के शिकार लोगों के साथ किस तरह का न्याय किया जाए.नीदरलैंड्स में इस रिपोर्ट का लंबे समय से इंतज़ार किया जा रहा था क्योंकि देश की 29 फ़ीसदी जनता कैथोलिक है.